钦定古今图书集成/明伦汇编/氏族典/第067卷 > 朱冲
## 钦定古今图书集成/明伦汇编/氏族典/第067卷 > 朱冲

按《晋书朱冲传》：“冲字巨容，南安人也。少有至行，闲静
寡欲，好学而贫，常以耕艺为事。邻人失犊，认冲犊以
归。后得犊于林下，大惭，以犊还冲，冲竟不受。有牛犯
其禾稼，冲屡持刍送牛而无恨色，主愧之，乃不复为
暴。咸宁四年，诏补博士，冲称疾不应。寻又诏曰：‘东宫
官属，亦宜得履蹈至行，敦悦典籍者，其以冲为太子’”
右庶子。冲每闻征书至，辄逃入深山，时人以为梁管
之流。冲居近夷俗，羌戎奉之若君。冲亦以礼让为训，
邑里化之，路不拾遗，村无凶人，毒虫猛兽皆不为害。
卒以寿终。